Школ фащэхэр кърахьэжьэж
ШколакIуэхэм фащэ щхьэхуэ яIэн зэрыхуейм теухуа псалъэмакъыр куэд щIауэ къокIуэкI. АрщхьэкIэ нобэр къыздэсым унафэ пыухыкIа гуэри абы тращIыхьауэ щыткъым.
РИА «Новости» хъыбарегъащIэ IэнатIэм къызэритамкIэ, Урысейм и Президент Путин Владимир Дон Iус Ростов къалэм иджыблагъэ щригъэкIуэкIа конференцым щыжиIащ школ фащэхэр къегъэжьэжыныр игъуэу зэрыщытыр.
Къэрал унафэщIым и Iуэху еплъыкIэр сыткIи дэзыIыгъа, УФ-м егъэджэныгъэмкIэ и министерствэм щIыналъэ псоми яхуигъэхьащ школ фащэхэр зэрыщытын хуейм теухуауэ зэхалъхьа дэфтэр. Абы къызэрыхэщымкIэ, еджапIэ къэс фащэ зэмылIэужьыгъуэу 3 щызекIуэ хъунущ: сыт щыгъуи еджапIэм зэрыкIуэн, махуэ хэхахэм хуэщIа, спорт щыгъын.
Мы Iуэхум иджыпсту йолэжь модельер цIэрыIуэ Зайцев Вячеслав МодэхэмкIэ и унэр. «Школ фащэ зэщхьхэм еджакIуэхэр зэкъуегъэувэ, я гукъыдэжыр къеIэт, хьэл-щэныр епсыхь. Си гугъэмкIэ ар дэгъуэщ», — жеIэ Зайцевым. МодэхэмкIэ унэм щадыну фащэхэм я щапхъэхэр Урысейм и щIыналъэ псоми лъагъэIэсынущ. Ахэр цIыхур пэмылъэщын хуэдэуи лъэпIэнукъым (зы фэилъхьэгъуэр сом мини 3-3,5-рэ и уасэну аращ) икIи джанэу, плIэуэ, классикэ костюму, бостеикIэу, водолазкэу, сарафану зэхэтынухэщ. Псом ящхьэращи, абыхэм я дэтхэнэри къызэрыгуэкIыу икIи екIуу ядынущ, фащэр зыгъэщIэращIэ пкъыгъуэ лей лъэпкъи кIэралъхьэнукъым.
ЖАНХЪУЭТ Зузэ.
